Metodické usmernenie
k postupu účtovania zrážkovej dane u poskytovateľa zdravotnej starostlivosti

Ministerstvo financií Slovenskej republiky v záujme jednotného postupu pri účtovaní zrážkovej dane u poskytovateľa zdravotnej starostlivosti, ktorým je príspevková organizácia, vydáva toto metodické usmernenie.
	Daň vyberaná zrážkou je upravená v § 43 zákona č. 595/2003 Z. z.  o dani z príjmov v znení neskorších predpisov. Z peňažných a nepeňažných plnení, ktoré bolo poskytnuté poskytovateľovi zdravotnej starostlivosti od držiteľa, sa v zmysle § 43 ods. 3 písm. o) tohto zákona vyberá zrážková daň. V § 8 ods. 1 písm. l) zákona o dani z príjmov sa zaviedla legislatívna skratka „držiteľ“ pre vymedzený okruh osôb, od ktorých sa predmetné plnenia budú zdaňovať daňou vyberanou zrážkou.
	Z peňažných plnení je zrážku dane povinný vykonať platiteľ dane (držiteľ) pri pripísaní úhrady v prospech daňovníka. Vyberanie dane zrážkou je osobitný spôsob vyberania dane z príjmov, pri ktorom za daňovníka vyberá daň platiteľ dane. Jedná sa o daň, ktorá je vyberaná priamo pri zdroji. 
	Peňažné plnenie predstavuje celkový t. j. nezdanený príjem, o ktorom príspevková organizácia účtuje ako o výnosoch. Zrážkovú daň, ktorú zrazí držiteľ z tohto peňažného plnenia, účtuje príspevková organizácia ako náklady. 
	V zmysle § 49 citovaného Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov sa na účte 372 – Transfery a ostatné zúčtovanie so subjektami mimo verejnej správy účtuje prijatie transferov od subjektov mimo verejnej správy na určený účel a ich zúčtovanie.
  
Postup účtovania prijatého peňažného plnenia od držiteľa v príspevkových organizáciách 

Štátna príspevková organizácia 
Popis účtovného prípadu	MD	D	
Úhrada zdaneného príjmu od držiteľa	221	372	
Daň zrazená držiteľom	591	372	
Vo vecnej a časovej súvislosti s nákladmi zúčtovanie bežného transferu do výnosov (vo výške zrážkovej dane)	372	687	
Vo vecnej a časovej súvislosti s nákladmi zúčtovanie bežného transferu do výnosov (vo výške zdaneného príjmu)	372	687	

Príspevková organizácia obce a VÚC
Popis účtovného prípadu	MD	D	
Úhrada zdaneného príjmu od držiteľa	221	372	
Daň zrazená držiteľom	591	372	
Vo vecnej a časovej súvislosti s nákladmi zúčtovanie bežného transferu do výnosov (vo výške zrážkovej dane)	372	697	
Vo vecnej a časovej súvislosti s nákladmi zúčtovanie bežného transferu do výnosov (vo výške zdaneného príjmu)	372	697	

Dátum: 	10. 07. 2015 

Vypracoval: 	Ing. Alena Najmanová
		oddelenie metodiky účtovníctva
		tel. 02/59 58 32 25

Schválila:  	Ing. Miriam Majorová, PhD.   
		riaditeľka odboru legislatívy  a súhrnného výkazníctva štátu